同趙奉議離吳興江仲嘉與其兄仲舉送百餘里醉中戲作此句一首
作者：程俱
朝代：宋

paragraphs: 大江飲酒如澆灰，小江縱酒顛如雷。
扁舟相送不道遠，百二十里雲帆開。
云亭老人窮不死，故園茅屋荒蒼苔。
闔廬城中一畝地，已辨甕牖鋤蒿萊。
吳興上佐吾黨士，十年縱賞西王臺。
眉間黄色袨綵服，柁樓長嘯春風回。
要須酩酊酬此别，不離萬頃添金杯。
明朝相望即湖海，縱有美酒何爲哉。